**NOTA DE FUNDAMENTARE**

**la proiectul de hotărâre pentru modificarea Regulamentului privind modul de transmitere a locuințelor din blocul locativ situat în municipiul Chișinău, str. Alba Iulia nr. 91/3, și de instituire a Comisiei de transmitere, aprobat prin Hotărârea Guvernului nr. 283/2024**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul hotărârii de Guvern a fost elaborat de către Ministerul Muncii și Protecției Sociale. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Proiectul hotărârii de Guvern a fost elaborat în temeiul art. 5 alin. (2) și art. 6 alin. (1) al Legii nr. 323/2023 privind transmiterea cu titlu gratuit a locuințelor din blocul locativ situat în municipiul Chișinău, str. Alba Iulia nr. 91/3, destinat participanților la lichidarea consecințelor avariei de la Centrala Atomoelectrică Cernobîl. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| În conformitate cu prevederile Legii nr. 237/2025 *pentru modificarea Legii nr. 323/2023 privind transmiterea cu titlu gratuit a locuințelor din blocul locativ situat în municipiul Chișinău, str. Alba Iulia nr. 91/3, destinat participanților la lichidarea consecințelor avariei de la Centrala Atomoelectrică Cernobîl*, au fost operate modificări în partea ce vizează categoriile de beneficiari, precum și condițiile de eligibilitate pentru acordarea unei locuințe.Astfel, se impune aducerea în concordanță a actelor Guvernului cu ultimele modificări operate în Legea nr. 323/2023. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Proiectul actului normativ propune măsuri suplimentare pentru asigurarea dreptului la locuință al participanților la lichidarea consecinţelor avariei de la C.A.E. Cernobîl, prin extinderea categoriilor de beneficiari, precum și a criteriilor de eligibilitate după cum urmează:1. categoria de beneficiari se completează cu persoanele care s-au îmbolnăvit de boală actinică sau au devenit persoane cu dizabilităţi în urma experienţelor nucleare, avariilor cu radiaţie ionizantă şi a consecinţelor acestora la obiectivele atomice civile sau militare;2. se introduc cu titlu de excepție bunurile imobile (locuințele) obținute prin moștenire. Astfel, în cazul în care persoana deține în proprietate privată sau proprietate comună o locuință obținută prin moștenire, indiferent de suprafață și locul amplasării, aceasta devine eligibilă.Totodată, din lista bunurilor deținute în proprietate se exclude terenul pentru construcție, or acest bun imobil nu asigură un loc de trai;3. se introduc cu titlu de excepție cazurile când la privatizarea unei locuințe au participat trei sau mai multe persoane, respectiv fiecărui membru revenindu-i o cotă parte echivalentă cu o treime sau mai puțin din suprafața acesteia. Completarea intervine având în vedere faptul că în aceste circumstanțe dreptul de proprietate, precum și atributele de posesie, folosinţă şi dispoziţie asupra bunului sunt limitate, coproprietarilor revenindu-le doar o cotă parte din suprafața locuinței, care nu asigură pe deplin nevoile pentru un trai decent.Excepția se aplică și în cazul în care solicitantul deține în proprietate sau a înstrăinat o cotă parte (1/3, ¼ sau mai puțin) dintr-un bun imobil obținut urmare a procesului de privatizare.4. Regulamentul se completează cu prevederi care permit persoanelor ce dețin în proprietate privată sau proprietate comună un bun imobil, ce nu corespunde normelor tehnice și/sau sanitare, să beneficieze de o locuință în blocul locativ situat în mun. Chișinău, str. Alba Iulia 91/3. 5. se exclude condiția de amplasare „într-un sat sau comună” a locuinței deținute în proprietate de către soțul/soția solicitantului (participantului la lichidarea consecințelor avariei de la Cernobîl), dobîndită prin moștenire, donație sau pînă la încheierea căsătoriei. În acest sens, art. 573 al Codului Civil reglementează proprietatea personală a fiecăruia dintre soți, iar conform alin. (1) *bunurile care au aparţinut soţilor înainte de încheierea căsătoriei, precum şi cele dobîndite de ei în timpul căsătoriei în baza unui contract de donaţie, prin moştenire sau în alt mod cu titlu gratuit, sînt proprietatea exclusivă a soţului căruia i-a aparţinut sau care le-a dobîndit.* Prin urmare impunerea condiției de amplasare a bunului este irelevantă.6. se propune completarea componenței nominale a Comisiei de transmitere cu un reprezentant al Instituției Publice Cadastrul Bunurilor Imobile, având în vedere că informațiile principale în baza cărora are loc selectarea beneficiarilor sunt eliberate de către această instituție, prin urmare se impune delegarea unui specialist în domeniu.Totodată, având în vedere realizarea obiectivului propus, precum și urgentarea demarării procesului de selectare repetată a beneficiarilor, se propune ca proiectul de hotărâre să intre în vigoare la data publicării în Monitorul Oficial al Republicii Moldova. |
| 3.2. Opțiunile alternative analizate și motivele pentru care acestea nu au fost luate în considerare |
| Pe marginea obiectul de reglementare care a stat la baza elaborării prezentei hotărâri opțiuni alternative nu au fost identificate. |
| **4. Analiza impactului de reglementare**  |
| 4.1. Impactul asupra sectorului public |
| Nu a fost identificat |
| 4.2. Impactul financiar și argumentarea costurilor estimative |
| Implementarea prezentului proiect nu implică cheltuieli financiare suplimentare din bugetul de stat. Cheltuielile aferente transmiterii dreptului de proprietate și înregistrării modificărilor corespunzătoare în Registrul bunurilor imobile urmează a fi suportate de către beneficiar.Totodată, se constată că pentru întreținerea blocului locativ și anume achitarea serviciilor de pază, pentru anul 2024 au fost cheltuite mijloace financiare în valoare de 620 697,6 lei din bugetul de stat.Astfel, odată cu transmiterea tuturor locuințelor și preluarea bunului imobil de către asociația în condomeniu, se va atesta o economie la bugetul de stat. |
| 4.3. Impactul asupra sectorului privat |
| Nu a fost identificat. |
| 4.4. Impactul social |
| Proiectul actului normativ are un impact social pozitiv, având efecte directe asupra îmbunătățirii calității vieții participanților la lichidarea avariei de la Cernobîl și a colaboratorilor subdiviziunilor de risc deosebit, prin asigurarea cu locuințe. |
| 4.4.1. Impactul asupra datelor cu caracter personal |
| Datele cu caracter personal ale beneficiarilor (nume, prenume, IDNP, ș.a.) se prelucrează de către Comisia de transmitere a locuințelor în conformitate cu legislația în vigoare. |
| 4.4.2. Impactul asupra echității și egalității de gen |
| Nu a fost identificat |
| 4.5. Impactul asupra mediului |
| Nu a fost identificat |
| 4.6. Alte impacturi și informații relevante |
| Nu au fost identificate |
| **5. Compatibilitatea proiectului actului normativ cu legislația UE**  |
| 5.1. Măsuri normative necesare pentru transpunerea actelor juridice ale UE în legislația națională |
| Nu se atestă |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Nu se atestă |
| **6. Avizarea și consultarea publică a proiectului actului normativ** |
| În vederea respectării prevederilor Legii 239/2008 privind transparența în procesul decizional şi a Regulamentului cu privire la procedurile de consultare publică cu societatea civilă în procesul decizional, aprobat prin Hotărârea Guvernului nr. 967/2016, anunțul privind inițierea procesului de elaborare a proiectului a fost plasat pe portalul guvernamental [www.particip.gov.md](http://www.particip.gov.md) și poate fi accesat la următorul link: [https://particip.gov.md/ro/document/stages/\*/14855](https://particip.gov.md/ro/document/stages/%2A/14855) |
| **7. Concluziile expertizelor** |
| În conformitate cu prevederile art. 36 și art. 37 din Legea nr. 100/2017 cu privire la actele normative proiectul de hotărâre urmează a fi supus expertizei juridice și expertizei anticorupție, efectuate de către Ministerul Justiției și respectiv, Centrul Naţional Anticorupție. |
| **8. Modul de încorporare a actului în cadrul normativ existent** |
| Aprobarea proiectului de hotărâre nu implică modificări sau completări în actele normative în vigoare. |
| **9. Măsurile necesare pentru implementarea prevederilor proiectului actului normativ** |
|  Aprobarea proiectului de hotărâre presupune demararea unei noi etape de selectare a beneficiarilor. |

 **Secretar de stat Vasile CUȘCA**